
LA NAVO-ARIVO 


Almustafa, la selektito e la amato, qua ipse esis auroro en sua 
dii, vartis dum dek-e-du yari, che l'urbo Orfalís, la navo qua 
retroduktus il aden la insulo, ube il esis naskinta. 

E dum la dek-e-duesma yaro, ye l” sepesma dio di Ailul, la 
rekolto-monato, Almustafa acensis la kolino, proxim l’urbo- 
muraro, ed admiris la maro; ed 1l vidis sua navo apareskar meze 
dil nebulo. 

Lore, apertesis admaxime ilua kordio-pordi, ed il permisis a 
sua joyo flugar adsuper la maro. E klozante la okuli, il ekfluigis 
pregajo en la silenco di sua anmo. 

Dum ke il esis decensanta la kolino, il tristeskis e pensis en 
sua kordio: Quale” me departos pace e sen tristeso? No, me ne 
sucesos livar ica urbo, sen ke mea spirito laceresos. 

Senfina esis la jorni di chagreno, quin me travivis interne di 
olua muraro, ed esis senfina la nokti di solitareso; e qua” povas 
forigar su ipsa de sua chagreno e solitareso sen tristigar sua 
anmo? Esas nombrozega la fragmenti di mea spirito en ica stradi, 
e nombrozega esas la filii di mea anhelo, qui marchas nuda ibe, 
che l” kolinaro; e quale” me povas forigar me ipsa de li, sen 
experiencar angoro e doloro? 

Esas ne nura vesto to, quon me renuncas hodie, sed anke 
pelo, quan me ipsa ektiras per mea propra manui. 

Esas anke ne nura pensajo to, quo restas dop me, sed kordio 
dolcigita da hungro e dursto. 

Tamen, me ne darfas ajornar plu longe mea departo. 


La maro, qua postulas omno por su, advokas me, e me mustas 
embarkar. 

Nam restadar hike, mem se la hori brulos en la nokto, 
equivalas glacieskar, kristaleskar e restar kaptita en mulduro. 

Volunte me kunportus omno quo esas hike, ma quale? 

La voco ne povas sustenar la lango e la labii, qui alizis ol. Ol 
mustas, sole, durar serchar la etero. 

Sola e sen sua nesto, l’aglo flugos defiante l” suno. 

E kande il pardecensabis la kolino, il turnis sua kapo ed 
admiris itere l” maro, ube sua navo esis proximeskant al portuo; 
e sur olua pruo esis la maristi, li omna homuli di ilua propra 
lando. 

E del fundo di sua anmo, il klamis a li tale: Filii di mea 
anciena matro, kavalkeri sur la ondaro: quante ofte vi 
desankragabas en mea revi! E nun, vi arivas a me dum ke me 
vekas de mea maxim profunda sonjo! 

Me esas pronta departar, e mea anxio, kun sua seglaro 
desfaldita, vartas nur la vento. 

Me aspiros nur un plusa kelketo ek aero en ica serena etoso; 
nur un plusa amoza regardo ad-dope, e pose me rajuntos vi por 
divener un plusa navisto inter navisti. 

E tu, maro imensa, matro vigilanta; tu, qua esas l'unika paco 
e l’unika libereso por la fluvio e por la rivereto: saveskez ke esos 
nur un plusa kudo en ica rivereto; nur un plusa agreabla 
murmuro en ica paceyo, e pose me aceptesos da tu quale guto 
infinitezima en oceano senlimita. 


Dum marchar, Almustafa videskis, ye fora disto, viri e 
mulieri haltigar sua labori, che semeyi e vit-agri, e hastoze irar 
al pordegi dil urbo. 

Ed il askoltis voci advokar il per ilua nomo e, per klami de 
agro ad altra agro, interkomunikar pri la navo-arivo. 

E lore, il dicis a su: 

Ka l” departo-dio esos anke l’asemblo-dio? 

Kad on dicos, ke mea nokto esis advere mea auroro? 

E quon me donacos a ta qua haltigabas sua plugilo ye mi- 
kanelo, ed a ta qua haltigabas la muel-disko di sua presilo? 

Ka mea kordio atingos arboro plenigita de frukti, quin me 
povos rijuntar por disdonar oli a li? 

Ka mea deziri sucesos divenar quaza fonto, qua plenigos lia 
kupi? 

Ka me esos harpo, quan la dextra manuo povos plear, o fluto 
quan lua eksufluri povos trairar? 

Serchero di silenci; yen to quo me esas; ma, eska me trovis 
ula trezoro che l’ silenci, quan me povez ofrar a li kun plena fido? 

Se hodie esas advere l” dio por rekolteskar, me questionas 
me: qua” agrin me seminizis ed en qua” periodi me obliviis 
semar? 

Se nun esas advere l” tempo leveskar mea lanterno, ne esos 
mea fairo to quo brulos en ol. 

Me levos mea lanterno vakua ed obskura, e la nokto-gardanto 
ne esos ta qua plenigos ol per oleo ed acendos ol. 


Ton omna ilu dicis parole, ma mult altra paroli restis en la 
profundaĵo di ilua kordio. Nam ne mem il ipsa povis expresar 
lua maxim profunda sekretajo. 

E kande l’ profeto eniris l'urbo, la tota populo iris amase 
renkontrar il ed advokis il per klami, quaze per unika voco. 

E la homi maxim evoza dil urbo proximeskis e dicis ad il: 

Ne forirez de ni! 

Tu esis quaza kulmin-punto lumifanta che nia oldeso, e tua 
yuneso docis a ni omna revar. 

Tu esas nek stranjero nek invitito inter ni, sed nia filio e nia 
amato. 

Nia okuli ne ja sufrez la hungro regardar tua vizajo! 

E la sacerdotuli e la sacerdotini dicis ad il: 

Ne permisez ke l’ondaro maral separez ni, e ke habitir tanta 
yari inter ni divenez nura memorajo. 

Tu habitabas inter ni quale spirito, e tua ombro esis quaza 
lumo adsur nia vizaji. 

Tre multe ni amabas tu, ma nia amo nule povas expresesar 
per paroli, ed ol restis parkovrita per veli. 

Tamen, ol venas nun por advokar tu, ed ol su levas kom 
revelo avan tu. 

Ed omna-tempe eventis lo yena: l'amo deskovras sua propra 
profundeso erste pos la separo-tempo. 


Altra plusa homi iris ad il, ed ilun pregis ne departar. Tamen, 
il restis tacanta. Il nur abasis la kapo; e ti qui trovesis apud il 
observis ilua lakrimi glitanta adsur ilua pektoro. 

E la tota populo ed 1l marcheskis vers la granda placo, opoze 
al templo. 


Lore, muliero *kuya nomo esis Almitra ekiris la santuario. E 
ta muliero esis vidanto. 

Almustafa regardis el kun granda tenereso, nam el esis 
l'unesma persono qua serchis il e kredis il, kande il jus arivabis 
en l'urbo. 

E la vidantino salutis il tale: 

Profeto de Deo, tu qua serchas la infiniteso: dum tre multa 
tempo, tu serchabas la disti de tua navo, e nun tua navo arivis, e 
tu mustas departar. 

Profunda esas la nostalgio retrovenar aden la lando di tua 
memoraji; aden ta loko ube habitas tua maxim granda deziri. 
Nek nia bezoni nek nia amo sucesos retenar tu. 

Tamen, ante livar l’urbo, parlez a ni e livrez a ni kelko de tua 
vereso, ni tun pregas. 

E ni transmisos ta vereso tua a nia filii, e li suafoye 
transmisos ol a lia filii por ke ol ne perisez. 

Che tua solitareso, tu permanabas apud nia dii; e dum tua 
vigilo, tu audabas la ploro e la rido de nia sonjo. 

Konseque, nun, ni pregas tu deskovrar to, quo esas che nia 
internajo, e dicar a ni to omna, quo revelesis a tu, relate l’ nasko 
e la morto. 

Ed Almustafa respondis: 


Populo di Orfalis: Pri quo altra me povus parlar a vi, se ne 
pri to, quo ankor esas vibranta en via anmi? 


10 


PRIAMORO 


Pose, Almitra dicis a lu: “Parlez a ni pri amoro!” 

Almustafa levis la kapo, regardis la turbo, ibe asemblata, ed 
omni taceskis. E lu, per voco impozanta, dicis: 

Kande amoro atingos vi, sequez ol. 

Mem se olua voyeti esas eskarpa e difikulta. 

E kande vi vidos vi ipsa envolvita sub olua ali, livrez vi ad 
ol, mem se l’espado, quan ol celas sub sua plumaro, vin vundas. 

E kande ol parlos a vi, kredez ol, mem se via revi sukusesas 
da olua voco, same kam gardeno destruktesas dal vento nordal. 


ES 


Nam same kam amoro rekompensas vi, ol anke krucagos vi. 

Same kam ol igas vi kreskar e prosperar, ol anke igos vi pose 
frenagar. 

Same kam ol acensas til via supraji, e karezas la maxim 
delikata branchi, qui sub la suno tremas. 

Ol anke decensos til via radiki e sukusos li, mem se li esas 
maxim fixeskinta en la tero. 


Ol rekoltos vi quale maizo-spiki. 

Ol frapos vi per flogilo, por ke vi sentez via senpoveso. 

Ol agitos vi til senpeligar vi. 

Ol muelos vi til atingar de vi la blankeso. 

Ol petrisos vi til flexebligar vi. 

E pose, ol destinos vi a sua sakra fairo, til divenigar vi pano 
benedikita che 1° sakra festo di Deo. 

Ton omna amoro agos kun vi, por ke vi omna konoceskez la 
sekretaji dil kordio, e por ke, per tal konoco, vi sucesez divenar 
fragmento dil kordio di la vivo. 

Tamen, se pro via pavoro, VI serchus nur la paco e la plezuro 
dil amoro, ta-kaze, esus preferinda parkovrar via nudeso ed 
eskapar del agitado dil amoro vers mondumo sensezona, ube vi 
povos ridar, ma nule exhaustar via rido; e plorar, ma nule varsar 
via tota lakrimaro. 


Amoro donas nur por su ipsa e prenas nur de su ipsa. 
Amoro posedas nulo e deziras posedesar da nulu; nam amoro 
plenigesas per amoro ipsa. 


Kande vi amoros, vi ne dicez: “Deo esas che mea kordio”; 
plu bone dicez: “Me esas che l’ kordio di Deo”. 

E vi ne kredez esar kapabla direktar la evoluciono dil amoro; 
nam amoro, kaze ke ol judikos vi kom digna, direktos via 
evoluciono. 


Amoro havas nul altra deziro, ultre kontentigar su ipsa. 
Tamen, se vi amoras, e ne-eviteble genitesas deziri, permisez a 
li esar via: 

Por ekfluar, e ke li esez quale l” rivereto, qua kantas sua 
melodio a la nokto. 

Por deskovrar la doloro de la ecesiva tenereso. 

Por falar vundita da via propra amor-komprenado, e sangifar 
dum parplenigar via juo. 

Por vekigar, dum la jornesko, kun la kordio alizita, e 
gratitudar un plusa dio di amoro. 

Por repozar, dum la dimezo, e meditar pri la extazo di amoro. 

Por retrovenar gratitudoza adheme, lor la fino dil jorno. 

E pose dormeskar kun pregajo al amorato, che via kordio, e 
kanto di laudo, che via labii. 

PRI MARIAJO 


Almitra itere audigis sua voco e dicis: 

Quon tu pensas pri mariajo, maestro? 

Ed il respondis: 

Vi naskabas kune, e tale vi duros por sempre. 

Mem kande l'ali blanka di la morto disipos via dii. 

E vi esas anke kuna che l” memorado di Deo. 

Tamen, voluntez permisar l'existo di spaci en via uniono. 
E lasez ke l’ ventaro cielal dansez inter vi. 


Vi amorez l’unu l'altru, ma ne transformez amoro a karcero. 

Es preferinda, ke olta esez desquieta maro inter la plaji di via 
anmi. 

Plenigez via kupi reciproke, ma ne drinkez nur ek un de li. 

Interinvitez a via pano, ma ne manjez del sama loncho. 

Kantez e dansez ensemble, e juez admaxime; ma singlu 
restez tempope sole. 

Quale sole restas singla kordo di liuto, quankam ol tremas 
ensemble kun le cetera sub la sama muziko. 


Interdonacez la kordio, ma singlu esez lua fidinda gardero. 
Nam nur la manuo di la Vivo povas kontenar via kordii. 

E vi durez permanar unionita, ma ne tro proxima. 

La koloni dil templo stacas ferma e separita inter su. 

E querko e cipreso ne kreskas ye l'ombro di l'una l’altra. 

PRI KINDI 


E muliero, qua esis portanta sua bebeo anpektore, dicis: 
Parlez a ni pri kindi! 

Ed il dicis: 

Via kindi ne esas via. 

Li esas filii dil anxio di la Vivo. 

Li konceptesas per vi, ma ne da vi. 

E malgre ke vi kunhabitas, li ne apartenas a vi. 

Vi darfas donar a li via amo, ma ne via pensi. 

Nam li posedas le sua. 

Vi povas gastigar lia korpi, ma ne lia anmi. 

Nam olci habitas la domo dil futuro, quan vi ne povas 
konocar; ne mem per via sonji. 

Vi povas esforcar esar tal qual li esas, ma vi ne probez igar li 
tal qual vi esas. 

Nam la vivo ne retromarchas, nek haltigas sua pazo che l” 
tempo pasinta. 

Vi esas l’armo-arko de qua via filii forjetesis kom vivanta 
flechi. 

L’Arkero vizas la skopo, sur la voyo dil infiniteso, e vin 
kurvigas per Sua povo, por ke l” flecharo povez atingar foreso e 
rapideso. 

Via kurvigo dal manuo dil Arkero esez plezuroza! 

Nam same kam Lu amas la fluganta flecho, tale anke Lu 
amas l’arko qua tensesas. 

PRI DONACAJI 


Richa viro quik dicis: Parlez a ni pri donacaji! 

Ed il respondis: 

Vi donacas tre poke, kande vi donacas ek to, quo esas via. 
Donacez ek vi ipsa, e vi advere donacos. 

Quo” esas via posedaji, ultre kozi quin vi amasigas quale 
trezori, pro ke vi timas indijar li future? 

E la futuro..., quon” la futuro portos al hundo previdema, qua 
enterigas osti, che sablo ne-presita, dum sequar la pilgrimanti 
survoye al urbo santa? 

E quo” es neceseso, ultre timo pri neceseso ipsa? 

Kande via puteo restas plenigita, eska via timo durstar ne 
esas dursto ne-kalmigebla? 

Esas uli qui donacas nur poko ek lo multa, quon li posedas, 
e pluse, li agas lo kun ostentemeso; tamen, lia okulta deziro 
transformas lia donacaji ad ulo senvalora. 

Esas uli qui posedas poko e donacas omno. 

Ici esas ti, qui kredas la vivo e la jenerozeso di la vivo, e lia 
kofro nul-tempe vakuigesas. 

Esas uli qui donacas kun plezuro, e ta plezuro es lia 
rekompenso. 

Esas uli qui donacas kun doloro, e ta doloro es lia puniso. 

Tamen, esas kelki qui donacas e, lor donacar, ne sentas 
doloro, nek serchas plezuro, nek donacas por haste divenar plu 
vertuoza. 

Li donacas same kam, envale, la maxim humila floreto fuzas 
sua odoro che l’ambiento. 

Deo parlas per lia manui; e per lia okuli, Lu subridas adsur 
la facio dil tero. 

Bonesas donacar, kande on demandas de vi, ma plubonesas 
donacar kordio-impulse. 

E por anmo prodigema, querar la indijanto esas plu granda 
plezuro kam la donaco-plezuro ipsa. 

Kad esas ulo via, quon vi dezirus retenar e gardar? 

To omna, quon vi posedas, ula-die donacesos. 

Konseque, donacez nun, kande l” tempo dil donacaji povas 
esar ankor via e ne di via heredonti. 


Freque vi dicas: “Me donacus, ma nur a ta qua meritas lo.” 

Ne parlas tale l'arbori en via gardeni, nek la bestiaro en via 
ruri. 

Li donacas por vivar, nam retenar es mortar. 

Kun certeso, ta qua esas digna recevar sua jorni e sua nokti, 
esas anke digna recevar de vi. 

E ta, qua meritis drinkar ek l'oceano di la vivo, meritas 
plenigar sua kupo ek via rivereto. 

Ed ube” ni trovos plu granda dezerto, kam ibe, ube mankas 
karitato, ed ube esas nek fido por demandar, nek plezuro por 
donacar? 

E qui’ vi esas, por ke, koram vi, la homi koaktesez montrar 
a vi la pektoro, e deskovrar a vi lia fiereso, tale ke vi videz, nude, 
lia meriti e fiereso? 

Videz, unesme, ka vi meritas esar donaceri e donacilo. 

Nam es advere la vivo ipsa ta qua donacas la vivo, dum ke 
vi, qui konsideras vi kom donaceri, esas certe nura testi. 


x k k 

E vi, ti qui recevas — e Vi omna esas receveri —, aceptez 
charjar nula gratitudo-pezo, por ke, tale, jungesez nula yugo sur 
vi ipsa, e sur ta qua donacas. 

Es preferinda ke, quaze per ali, vi flugez kun la donacero 
multe plu alte kam lua donacaji. 

Nam se vi montras plu granda gratitudo kam olta, quan vi 
advere sentas, vi igos la karitatemo dubtar, ke lu havas la tero 
jeneroza kom matro, e Deo kom patro. 

PRI NUTRIVO 


Oldula gasteyestro suplikis: Parlez a ni pri nutrivo! 

E lu dicis: 

Dezirinde vi povus vivar ek l’aromo dil tero, same kam aeral 
planto vivas ek la lumo. 

Ma, quoniam vi mustas mortigar por manjar, e furtar del 
bestio nove naskinta lua lakto matral por kalmigar via dursto, 
permisez ke lo esez amego-ago. 

E lasez ke via tablo esez altaro, ube sakrifikesas la pura ed 
inocenta bestiaro dil bosko e dil prato, por tale sakraligar to, quo 
es maxim pura ed inocenta che homo. 


x k ok 


Kande vi mortigos bestio, dicez a lu en via kordio: “Dal 
sama povo, qua nun asasinas tu, me esos anke asasinata, e same 
konsumata. 

Nam la lego, qua tun pozis en mea manui, men pendos de 
altra manui plu povoza. 

Tua sango e mea sango esas nur to, quo nutras l’arboro dil 
cielo”. 


E kande vi despecigos pomo per via denti, dicez ad ol en via 
kordio: 

Via semini habitos en mea korpo. 

E la burjoni di via futuro florifos en mea kordio. 

E via aromo esos mea nutrivo. 

Ed ensemble ni juos tra omna sezoni. 

E che l'autuno, kande vi rekoltos la vit-beri en via vit-agri 
por transportar li aden la presilo, dicez a li en via kordio: 

Anke me esas vit-agro, e mea frukto adportesos al presilo. 

E quale vino nova, me konservesos en eternal bareli. 

E dum la vintro, kande vi exhaustos la vino, lasez ke en via 
kordio intonesez, po singla kupo, un kansono. 

E permisez ke, en ta kansono, esez memorajo dil autunal 
diaro, dil vit-agro e dil presilo. 

PRI LABORO 


Pose, rurano demandis: Parlez a ni pri laboro! 

E lu dicis: 

Vi laboras por harmoniar kun la tero e kun l'anmo di la tero. 

Nam esar ociera es divenar ne-konocato por la sezoni, ed es 
desertar del kurtezo di la vivo, qua iras kun majestoza submiseso 
vers l’infinito. 


Kande vi laboras, vi esas fluto en kuya kordio la susuro dil 
hori divenas muziko. 

Qua” de vi dezirus esar hoboyo muta e tacanta, kande omnu 
kantas unisone? 


On sempre dicis a vi, ke laborar es malediko, e ke omna 
labori esas desfortuno. 

Tamen, me dicas a vi: kande vi laboras, vi realigas parto dil 
maxim anciena revo dil tero, qua destinesis a vi de pos lua nasko. 

E durigante sempre via laboremeso, vi amos advere la vivo. 

Ed amar la vivo danke laboro es intimeskar kun la maxim 
okulta sekretaĵo di la vivo. 


Tamen, se dum via aflikteso, vi sentas la nasko kom doloro, 
e to, quo sustenas la karno, kom malediko impresita sur via 

fronto, ta-kaze me atencigas da vi, ke nur la sudoro di via fronto 
lavos to, quo sur olca skribesis. 


On sempre dicis a vi anke, ke la vivo esas tenebroza; e lor 
via laxesko, vi reperkutas to, quo dicesis da fatigeso. 

E me dicas, ke la vivo esas ya tenebroza, ecepte kande 
existas aktiveso. 

Ed omna aktiveso esas blinda, se ne existas konoco. 

Ed omna konoco esas vana, ecepte kande existas laboro. 

Ed omna laboro esas senfrukta, ecepte se ol akompanesas da 
amo. 

E kande vi laboras amoze, vi unionas luna al altra ed a Deo. 

E quo’ esas laborar amoze? 

Lo esas texar la telo per fibri extraktita ek via kordio, qualse 
olta esus vestizota da via maxim amata persono. 

Lo esas konstruktar habiteyo kun estimo e beligar ol, quaze 
por gastigar onua maxim amata persono. 

Lo esas quale seminizar kun tenereso e rekoltar kun joyego, 
qualse 1” frukto esus por nutrar onua maxim amata persono. 

Lo esas donacar ad omna kozi, quin vi kreas, sufluro de via 
propra spirito. 

E konciar ke l” tota sakra mortintaro vin cirkondas e vin 
guatas. 

Freque, me vin audabas dicar, qualse vi parlus en sonji: “Ta, 
qua laboras marmoro e grabas sur petro la formo di sua anmo, 
esas plu nobla kam ta qua plugas. 

E ta, qua proprigas la kolori dil ciel-arko por pozar li sur la 
telo di portreto homal, pluvaloras kam ta, qua facas sandali.” 

Tamen, me afirmas, nule en sonji, sed kande maxim vekigita 
me esas, ke l’ vento parlas ne plu dolce al giganta querki, kam al 
maxim senvalora herbi; ed esas granda nur ta qua, per sua amo 
ipsa, konvertas la voco dil vento a plu dolca kansono. 

Laboro esas amo qua realeskas. 

E se vi ne povas laborar amoze, sed nur desplezuroze, esos 
preferinda, ke vi livez la laboro, irez sideskar an la pordo dil 
templo, ed ibe demandez almono de ti, qui laboras joyoze. 

Nam se vi koquas kun indiferenteso, vi facas bitra pano, qua 
nur mi-kontentigos la homal apetito. 

E se vi presas la vit-beri kun repugno, via repugno gut- 
varsos veneno che l” vino. 

E se vi deziras kantar per anjelal voco, ma vi ne amas la 
kantado, vi nur obstruktus la homal audili, qui kreesis por 
askoltar la voci dil jorno e la nokto-voci. 

PRI GAYESO E TRISTESO 


Lore, muliero demandis: Parlez a ni pri gayeso e tristeso! 

E lu respondis: 

Via gayeso es via tristeso sen maskilo. 

E la sama puteo qua ekirigas via rido, freque plenigesabas 
da via lakrimi. 

E quale” to povus esar altra-maniere? 

Quante plu profunde penetros tristeso en via kordio, tante 
plu multa gayeson ol povos kontenar. 

Ka la kupo, qua gardas via vino, ne es la sama kupo kam 
olta, qua bakesis dal potifisto? 

Ka la liuto, qua delektas la spirito, ne es la sama ligno, qua 
vakuigesis dal stalo? 

Kande vi tremos pro gayeso, regardez profunde en via 
kordio e vi trovos, ke nur to, quo produktabas via tristeso, esas 
to, quo produktas via gayeso. 

Kande vi sentos vi ipsa trublata, regardez itere aden via 
kordio, e vi koncios, ke vi ploras pro to, quo antee esis via 
gayeso. 

Uli ek vi dicas: “Gayeso superesas tristeso”; ed altri 
kontredicas: “No, tristeso esas plu granda.” 

Tamen, me dicas a vi, ke li amba esas ne-separebla. 

Li arivas kune, e kande l'una sidas an via tablo, memorez ke 
l’altra dormas en via lito. 


Certe, vi esas suspendita, quale balanciero, inter via tristeso 
e via gayeso. 

Kande l” gardanto dil trezoro vin advokos por ponderar sua 
oro e sua arjento, la balanciero ya ocilos, segun ke l” balanco 
charjesos de gayeso o de tristeso. 

PRI HABITEYI 


Pose, konstruktisto pasis adavane e dicis: Parlez a ni pri 
habiteyi! 

E lu respondis: 

Vi konstruktez, ek via imagino-povo, branchi-nesto che 
P’ foresto, ante konstruktar via hemo interne dil urbo. 

Nam tale, lor via dekado, kande vi sentos granda hem- 
deziro, it altra ego vagema, qua existas en via internajo, 
deziregos la foreso e la solitareso. 

Via korpo es via maxim granda habiteyo. 

Ol devlopesas sub la suno e dormas en la noktal quieteso; e 
sonjin ol ne indijas. Ka via habiteyo ne sonjas? E lor sonjar, kad 
ol ne livas l'urbo por serchar bosketo o monto-somito? 


x k ok 


Dezirinde me povus juntar via habiteyi en manuedo e, quale 
semero, dis-semar li che boski e prategi. 

Me volunte dezirus, ke l” vali esus via avenui, e la verda voyi 
via stradeti; tale ke vi povus querar l'una l’altra tra l’ vit-agri, e 
retrovenar adheme kun la parfumo dil tero an via vesti. 

Tamen, ne ja arivabas la tempo, kande to omna eventos. 

Pro sua timo, via preavi vin plasizis tre proxime de l'uni 
Paltri. Pos un plusa tempo, la muregi di via urbi parseparos via 
hemi de via agri. 


E dicez a me, ho, populo di Orfalis! Quon vi posedas en via 
hemi? E quon signifikas protektar li per pordi riglizata? 


26 


Ka vi posedas paco, ta kurajo afabla qua desvelizas via 
povo? 

Ka vi posedas memoraji qui, quale arki fulguranta, 
unionigas la somiti dil mento? 

Ka vi posedas beleso duktanta al kordio de facitaji ek ligno 
e petro til la sakra monto? 

Dicez a me: ka vi posedas to omna en via habiteyi? 

O ka nur komforto ed anxio pri komforto, qua celite eniras 
la domo kom gasto, por divenar plu tarde gastiganto, e fine 
domestro? 


Aye!, ed ol divenas mem domtisto e, per hoko e flogilo, ol 
uzas via maxim granda deziri quale marioneti. 

Mem se lua manui esas silka, lua kordio esas fera. 

Ol rukulas a vi por ke vi dormez, e pose, stacanta, ol vin 
vartas apud la lito por mokar pri la digneso di la karno. 

Ol mokas pri via vibranta sentaji, por pose depozar li sur 
kotono, quale vazi frajila. 

Realajo esas, ke l’anxio pri komforto mortigas la pasiono dil 
anmo, e pose marchas ridanta che l” funero. 


xok k 


Tamen, vi, filii dil spaco, ne-konstanta e variema che | 
repozo, esos nek unglo-sizata, nek domtata. 

Via habiteyo esos ne ankro, sed masto. 

Ol anke esos ne pelikulo briloza, qua kovras vunduro, sed 
palpebro, qua protektas pupilo. 

Vi ne faldos l’ali por trairar la pordi; via kapo abasesos sub 
nula tekto; e ne mem la faleskanta muri vin pavorigos. 

Vi ne habitos en tombi prontigita da mortinto por vivanto. 

Quankam luxoza ed splendida, via habiteyi ne enkarcerigos 
via sekretajo, nek gardos via maxim impetuoza deziri. 

Nam to, quo esas senlimita che vi, habitas la cielal habiteyo, 
kuya pordo es la nebulo matinal, e kuya fenestri esas la kanti e 
la silenci di la nokto. 

PRI VESTARO 


E texisto demandis: Parlez a ni pri vestaro! 

E lu respondis: 

Vesti celas multo ek via beleso, ma nule via ledeso. 

E mem serchante che vesti la libereso dil arkano, forsan vi 
trovos harneso e kateno che li. 

Dezirinde vi recevus suno e vento, montrante plu multo ek 
via pelo e min multo ek via vestaro. 

Nam la vivo palpitas che 1” suno-lumo, e la manuo di la vivo 
che l’ vento. 


Uli de vi dicas: “Es la vento dil nordo ta, qua texabas la vesti 
qui kovras ni.” 

E me dicas: Yes, la responsanto esis la nordal aero. 

Tamen, shamo esis lua texo-mashino, e tendini plumoligita 
esis lua filaro. 

E kande lu finabis sua laboro, lu rideskis ibe, che l” bosko. 

Vi ne obliviez, ke pudoro es kuraso kontre regardo de homo 
ne-pura. 


E kande l” ne-puro desaparabos..., quo” esos la timideso, 
ultre entravilo e desnobleso che via mento? 

E vi ne obliviez, ke l” tero su delektas lor sentar la pezo di 
via nuda pedi, e ke l’ venti su amuzas ludetante per via hari. 

PRI KOMPRAR E VENDAR 


E komercisto dicis: Parlez a ni pri komprar e vendar! 

E lu respondis: 

La tero fruktifas, e l'unika kozo, quan vi deziras, esas 
saveskar quale plenigar via manui. 

Ed esas en l interkambio pri l” donacaji dil tero, ube vi trovos 
abundo e satisfaco. 

Tamen, tal interkambio mustas agesar kun yusteso ed amo, 
nam lo kontrea vin duktos nur a hungro e dezirego. 


x k ok 


Vi, komercisti dil maro, dil ruro e dil vit-agri: kande vi 
renkontros, che l” merkato, la texisti, la potifisti e ti qui rekoltas 
la spici, advokez lore la spirito dil tero, por ke lu vin helpez dum 
via trakti, e por ke lu santigez la balanco sur qua vi ponderas via 
valoraji. 


E vi ne permisez, ke l’indolenti partoprenez via operaci, nam 
ti dezirus komprar per vorti via laboro. 

Vi dicez a tala homi: 

“Vi venez kun ni al agro, od irez al maro kun nia frati, nam 
ici esos same jeneroz a vi, kam li esas a ni”. 


x k k 


E lor la arivo dil kantisti, la dansistini e la flutisti, vi 
komprez anke to, quon li ofras a vi. 


30 


Nam anke li esas frukti- ed incenso-kolektisti; e to, quon li 
portas, quankam facita ek revi, esas vestaro ed alimento por la 
spirito. 


Ed ante livor la merkato, voluntez sorgar ke nulu foriras 
vakua-manue. 

Nam la spirito, mastro dil tero, ne dormos pace sur la vento, 
til ke lu ne vidabos kontentigita la bezoni di mem l’ultimo de vi. 

PRI KRIMINO E PUNISO 


Pose, un ek la judiciisti dil urbo pasis adavane e dicis: Parlez 
a ni pri Krimino e Puniso! 

E lu respondis tale: 

Kande via spirito marchas vagadanta sur la vento, esas lore 
kande vi, sola e ne-prudenta, facas kulpo al ceteri e konseque 
anke a vi ipsa. 

E pro l’eroro facita, vi mustas pordo-frapetar avan la greto 
dil bonfacanto e vartar dum instanto. 


Via propra deo es quale maro senlimita. 

Lu su mantenas por sempre kom ne-koruptebla. 

E quale la etero, lu elevas nur ta qua posedas ali. 

Via propra deo, quale l” suno, savas nulo pri talpo-celeyi, 
nek serchas la ter-trui dil serpenti. 

Tamen, via propra Deo habitas ne nur en via spirito. 

Multo ek vi es ankore homal, dum ke multo altra es nulo 
plusa kam mikra monstracho misformacita, qua marchas 
dormanta tra l” nebulo serchante sua propra veko. 


x k k 


E pri l’ homo, qua permanas che vi, me deziras parlar a vi 
nun. 


Nam esas lu, e nule via deo interna (ta mikra monstracho en 
la nebulo), ta qua konocas la krimino e la puniso pri su ipsa. 


ook 

Ofte, me vin audabas dicar relate 1? homo qua deliktas, 
qualse lu esus ne un ek vi, sed ulu stranja, intruzinto che via 
mondumo. 

Tamen, me dicas a vi, ke tale quale al bonfacanto ed al yusto 
onu ne permisas elevar su adsuper lo maxim supra existanta che 
singlu de vi, tale anke la maligna e la febla homi ne povas falar 
adsube lo maxim infra, quo same existas che vi. 

E tale quale ne mem simpla folio flaveskas sen la tacanta 
aprobo dil tot arboro. 

Tale anke, la kriminanto ne povas deliktar sen la okulta volo 
da vi omna. 

Quale che procesiono, vi marchas ensemble vers via propra 
deo. Vi esas, sam-tempe, la voyo e la voyajanto. 

E kande ulu de vi falas, lo esas por ti, qui marchas dop ica, 
quaz averto pri l” stono, qua es obstaklo sur la voyo. 

Aye! Ed ica falas pro ti, qui lun preiras, qui, quankam plu 
rapida e plu ferma-paza, ne ja eliminabas la obstaklo. 


x k x 


E me anke dicos a vi lo sequanta, quankam mea paroli certe 
vundegos via kordio: 

La homo asasinata es nula stranjero a sua propra asasino. 

E la homo qua subisas furto, ne es ne-kulpanta pri ta furto. 

La homo yusta ne es inocenta relate l’agi dal perverso. 

E la homo pura es nule neta koncerne l’agi dal trahizero. 

Yes, la kulpanto es frequa viktimo dal atakato. 

E la kondamnato es, freque, ta qua suportas la kulpo dil 
inocento ed olta dil puro. 

Es tote ne-posibla separar yusto de ne-yusto, e benigno de 
maligno. 

Nam li stacas ensemble, orientizita al suno, same kam 
ensemble texesas la filo nigra e la filo blanka. 

E kande l” filo nigra ruptesas, la texisto verifikas la tota 
texuro ed examenas mem la tota texo-mashino. 

Se ulu de vi duktus ne-fidela spozino adkoram la judiciisto, 
vi permisez ke ica evaluez, anke, la kordio di la spozulo, e vi 
ponderez ilcua anmo sur la balanco dil yusteso. 

E vi permisez ke l” judiciisto regardez aden la spirito dil 
ofensero, ante ke ica esez frapata per flogilo dal ofensario. 

E se ulu de vi punisus ye l” nomo dil yusteso, e lu depozus 
la hakilo apud l’arboro dil maligneso, vi regardigez da lu, maxim 
bone, mem olua radikaro. 

E lu advere koncieskos, ke 1º radiki dil benigneso ed olti dil 
maligneso, to quo fruktifas e to quo ne fruktifas, interplektesas 
e kunmixesas che l” kalmigita kordio dil tero. 

E vi ipsa judikez qua es advere la homo yusta. 

Quala verdikton vi mustas diktar, kaze di ta, qua es honesta 
ye korpo, ma furtisto en sua spirito? 

Ed a quala puniso vi kondamnos ta, qua korpale mortigas, 
ma qua, tamen, trovesas ja kom mortinto en sua anmo? 

E quale” procesar kontre ta qua, esante trompero e tirano pri 
sua agi, esas sam-tempe ofensata ed insultegata? 


x ok k 


E quale’ vi punisus ti, kuya remorsi esas mem plu granda 
kam lia ne-yustaji? 

Ka yusteso administrata segun la lego, quan vi volunte 
respektas, ne esas remorso? 

Tamen, vi ne povas duktar la remorso aden la kordio dil 
inocento, nek extirpar ol del kordio dil kulpanto. 

Olta, spontane, advokos dumnokte, por ke l’ homi vekez e 
kontemplez su ipsa. 

E vi, ti qui pretendas komprenar la yusteso: quale” vi povus 
parkomprenar ol, sen egardar omna fakti sub plena suno-lumo? 

Nur tale, vi sucesus intelektar, ke same la stacanto kam la 
falinto, esas unika homo, stacanta avan krepusklo, dum la nokto 
dil mikra monstracho ipsa, qua es la jorno di lua propra deo. 

E nur tale, vi parintelektus, ke l” supra petro dil templo ne 
gravesas plu multe kam la maxim infra petro jacanta che olua 
fundamenti. 

PRI LEGARO 


Lore, advokato questionis: Maestro, quon” tu dicas pri nia 
Legi? 

E lu respondis tale: 

Vi komplezas a vi per establisar legi, ma vi delektas vi, mem 
plu multe, per violacar li. 

Same kam ta kindi, qui, ludante apudmare, konstruktas 
pacientoze sablo-kasteli, por plu tarde, ridante, destruktar li. 

Tamen, dum ke vi konstruktas via sablo-turmi, la maro 
adportas plusa sablo an la plajo. 

E kande vi lin destruktas, la maro ridas kun vi. 

La maro, advere, sempre ridas kun la inocento. 


x k ok 


Tamen, quo’ eventas a ti por qui la vivo esas nula maro, e 
por qui la legi homal esas nula sablo-kasteli, ma por qui, vicee, 
la vivo esas roko, e la lego esas cizelo per qua li povas skultar 
sua propra desegnuro sur la roko? 

Quon dicar pri l’ paraliziko, qua odias la dansisti? 

Quon dicar pri l’ bovo, qua prizas sua yugo, e judikas l’alko 
e la cervo en la foresto, qualse li esus animali egarema e 
vaganta? 

Quon dicar pri l’olda serpento, qua ne povas desligar su de 
sua pelo, e dicas al ceteri, ke li esas desvestizema e senshama? 

E quon dicar pri ta, qua arivas frue che festino mariajal, e 
kande lu ja manjabas til saturar su, lu foriras dum asertar, ke 
omna festi esas violaci, ed omna homi, qui celebras olti, esas 
prilega violaceri? 

Quon me dicos pri ti omna, se ne ke anke li recevas la suno- 
lumo, ma nur che lia dorso? 

Li vidas nur sua ombri, e tal ombri esas lia legi. 

E quo” esas la suno por li, ultre kruzelo di ombri? 

E li, qui” esas li por dicernar la bona legi, se li savas nur 
kurveskar por desegnar sua ombri sur la tero? 

Tamen, vi, ti qui marchas orientizit al suno, qua’ desegnuri 
sur la tero povas haltigar vi? 

Vi, ti qui vehas kun la aero, qua” vento-flecho direktos via 
voyo? 

Qua lego homal povas retenar vi, se vi sukusas via yugo, ma 
ne che l” pordo dil karcero homal? 

Qua legin vi timos, se, dum dansar, vi ne mispazas nek 
shokas kontre l” fera kateni dil homo? 

E qua” vin duktos ad-koram la judiciisti, se vi laceras via 
vestaro, ma vi abandonas ol che l” voyo di nula homo? 


x k x 


Populo di Orfalis! Vi povas enetuyigar la tamburo e 
destensar la kordaro di la liro; ma, qua” imperos la alaudo dil 
cieli, ke lu ne kantez? 


37 


PRI LIBERESO 


Ed oratoro dicis: Parlez a ni pri Libereso! 

E lu respondis: 

Che l” pordegi dil urbo ed apud la fairo di via herdo, me vin 
vidabas prosternar kun posturo di amegar via propra libereso. 

Quale sklavi, qui humileskas koram la tirano e lun laudas, 
mem se lu lin ocidas. 

Aye! Che l” bosketo dil templo ed en la citadelo, me vidabas 
le maxim libera” kun lia libereso kom kargajo, quaze yugo o 
manoti. E mea kordio sangifis; nam vi povos libereskar nur 
kande, mem via deziro ipsa por serchar libereso, divenos 
harneso, e vi ne plus egardos libereso kom skopo e kom maxim 
grand atingo di suprega kontenteso. 


x k k 


Vi esos advere libera, nur kande via jorni ne pasos tote 
sensorge, e via nokti ne jorneskos sen ula deziro ed ula chagreno. 

Ma, mem plu bone, nur kande tal kozi envlopos via vivo, e 
vi, nuda e libera, vin elevos ad-super oli. 


ES 


E quale” vi vin elevos adsuper via jorni e via nokti, se vi ne 
ruptas la kateni, quin, che l” vekesko di via komprenado, vi ipsa 
ligabas cirkum via kloko meridiana? 

Realajo es, ke to, quon vi nomas libereso, es la maxim forta 
ek tal kateni, quankam olua mashi brilegas koram la suno e 
blindigas via okuli. 

E quo” esas libereso, ultre fragmenti di via propra anmo, 
quin vi povus forjetar por atinger esar libera? 

Se esas ne-yusta lego to, quon vi deziras abolisar, ta lego 
skribesis per via propra manuo, sur via fronto. 

Vi ne povus nihiligar ol per brular via legaro, nek per lavar 
la fronto di via judiciisti, mem se vi varsus la maro adsur ol. 

E se koncernesas despoto, quan vi deziras destronizar, 
verifikez ke l” trono, quan vi furnisabas a lu che via internajo, 
restas pardestruktita. 

Nam quale” despoto povas guvernar la libero e la superbo, 
se ne per la despotismo, qua existas en lia propra libereso, e la 
shamo en lia propra superbeso? 

E se esas sucio to, quon vi deziras forpozar de vi, tal sucio 
selektesabas da vi ipsa, ed absolute sen koakto. 

E kaze ke esas pavoro to, quon vi deziras ekpulsar, ne 
obliviez ke lua sideyo lokizesas en via kordio, e nule en la manui 
di ta, quan vi timas. 


Omno advere agitesas, per permananta embraco, che via 
internajo: lo volata e lo repudiata, lo repugnanta e lo estimata, lo 
vizata e lo evitata. 

To omna movas che vi quale lumi ed ombri, quale pari en 
amoroza uniono. 

E kande l'ombro desaparas, la lumo qua konsumesas 
divenas ombro por altra lumo. 

E sama-maniere, kande via libereso perdas sua kateni, ol 
automatale divenas kateno di plu granda libereso. 

PRI RACIONO E PASIONO 


Ed Almitra suplikis itere: Parlez a ni pri Raciono e Pasiono! 

E lu respondis yene: 

Via anmo, ofte, esas batalio-agro, ube via raciono e via 
judiko-povo kombatas kontre via pasiono e via deziro. 

Me prizus pacigar via anmo per chanjar la deskonkordo e la 
rivaleso di via elementi ad uniono e melodio. 

Ma quale” agar, ecepte se anke vi ipsa esas pacigeri, to es, 
amanti di via elementi? 


La raciono e la pasiono esas la remilo e la seglaro che via 
maral anmo. 

Se ta remilo e ta seglaro krakus, vi povus agar nulo, ecepte 
flotacar ye l’ocilado dil ondaro, od esar enkarcerigita che 
l’angoriganta senmezureso dil maro. 

Nam la raciono, kom unika guvernanto, esas forco qua 
limitizas; e la pasiono, senguverna, esas flamo brulanta por sua 
propra destrukto. 

Konseque, lasez ke via anmo exaltez via raciono e duktez ol 
adsur la somito dil pasiono, por ke tale ol povez kantar. 

E permisez ad ol direktar via pasiono per la raciono, por ke 
olta povez experiencar sua singla-dia rivivigo e, quale l” fenixo, 
rinaskar de sua propra brezaro. 


Me prizus se vi sorgus via raciono e via pasiono, qualse li 
esus du amata gasti che via habiteyo. 

Vi certe ne honorizus un ek ta gasti plu multe kam l'altra; 
nam se vi atencas ita e neglijas ica, vi perdos l’estimo e la fido 
di amba gasti. 


Kande, che 1º kolini, vi sideskas ye l'ombro fresha dil blanka 
popli, kunjuante la paco e la quieteso dil agri lontana e dil 
prategi, permisez, lore, ke via kordio silence klamez: “Deo 
repozas en la raciono.” 

E lor la tempesto-arivo, kande l” vento, diveninta uragano, 
sukusos la foresto, e la tondro e la fulmino proklamos la majesto 
dil cielo, permisez ke via kordio dicez kun pavoro: “Deo agitas 
en la pasiono.” 

E quoniam vi esas eksufluro che 1º domeno di Deo, e folio 
en Lua foresto, vi devus, ye Lua simileso, repozar en la raciono 
ed agitar en la pasiono. 

PRI CHAGRENO 


Lore, muliero demandis: Parlez a ni pri Chagreno! 

E lu respondis: 

Via chagreno esas la irupto dil envlopilo, qua inkluzas via 
intelekto. 

Tale quale l” semino dil frukto mustas ruptesar por ke lua 
kordio esez expozat al suno, tale anke vi mustas experiencar 
Chagreno. 

E kaze ke vi povus mantenar extazita via kordio, avan la 
mirakli omna-dia di via existo, chagreno nule semblus a vi min 
multe marveloza kam joyo. 

Lore, vi aceptus la sezoni di via kordio, same kam vi aceptas 
la sezoni, qui trairas Via agri. 

E vi vigilus, serenamente, tra l” vintri di via aflikteso. 


x k ok 


Granda quanto de via chagreni selektesas da vi ipsa. 

Oli esas la bitra medikamento per olqua la mediko, qua 
existas interne di singla homo, risanigas vi per remediar via 
maladesi. 

Do, vi fidez al mediko, e drinkez lua medikamento silence, 
quietamente. 

Nam lua manuo, quankam harda e pezoza, guidesas dal 
manuo tenera di Ta, Qua ne videblesas. 

E la kupo, quan lu ofras, quankam eskaldos via labii, 
moldesabas per l’argilo, quan la Potifisto ipsa humidigis per Sua 
lakrimi sakra. 

PRI SU-KONOCADO 


Lore, yen ke viro dicis: Parlez a ni pri Su-Konocado! 

E lu respondis: 

Via kordio, silence, konocas la sekretaji dil jorni e dil nokti. 

Tamen, esas via oreli qui deziregas la sono dil konoco de via 
kordio. 

Vi volus konocar parole to, quon vi sempre savis pense. 

E tushar per via fingri la nuda korpo di via revi. 

Ed esas bona, ke to esez tale. 

La celita fonto di via anmo bezonas divenar aquo-falo e 
kurar murmuranta vers la maro. 

E la trezoro, qua jacas en via senextrema profundaji, 
bezonas revelesar a via okuli. 

Tamen, ne permisez ke balanco ponderez via ne-konocata 
trezoro. 

E ne serchez la profundaji di via su-konocado per kroso o 
per sondilo. 

Nam to, quo es personal, es maro senlimita e senmezura. 


x k ok 


Vi ne dicez: “Me trovabas lo vera”; plubonesas dicar: “Me 
trovabas verajo.” 

Vi ne dicez: “Me trovabas la voyo dil anmo”; plubonesas 
dicar: “Me trovabas l anmo tramarchanta mea voyeto.” 

Nam l'anmo certe tramarchas omna voyeti. 

L’anmo ne trairas un unika itinerario e ne kreskas same kam 
kano. 

L’anmo su prizentas quale lotuso kun petali sennombra. 

PRI DOCADO 


Lore, docisto dicis: Parlez a ni pri Docado! 

E lu respondis: 

Existas nula homo, qua povas revelar a vi ulo, quo ne jacas 
profunde dorminta che l'auroro di via konocado. 

La docisto qua, cirkondata da sua dicipuli, marchas ye 
ombro dil templo, ne donas a vi de sua sajeso, sed, plu bone, 
de sua fido ed estimo. 

Se lu es advere saja, lu ne interdiktos a vi acesar lua savo, 
sed, prefere, lu vin duktos adan la solio di via propra 
inteligenteso. 

L’astronomo povas parlar a vi pri sua savo relatanta la spaco, 
ma lu nule povos ofrar a vi tal savo. 

La muzikisto vin povos instruktar pri la ritmo existanta en 
la spaco, ma lu povos donar a vi nek l’orelo, qua kaptas olta, nek 
la voco, qua pleas olta. 

E ta qua dominacas la cienco dil nombri, povos parlar a vi 
pri la regioni dil pezo e la mezuro, ma lu ne povos duktar vi aden 
oli. 

Nam la vido-kapableso di singla homo prestas sua ali a nul 
plusa homo. 

E tale, quale singlu de vi meditas sole ye 1º konoco di Deo, 
tale anke singlu devas agar sole pri sua konoco koncernanta Deo 
e la misterio dil tero. 

PRIAMIKESO 


E yunulo demandis: Parlez a ni pri Amikeso! 

E lu respondis: 

Via amiko es la respondo a via bezoni. 

Lu es l’agro, quan vi seminizas kun amo e rekoltas kun 
gratitudo. 

Lu es via tablo e via hemo. 

Nam vi proximeskas a lu kun via hungro e serchante paco. 


x k k 


Kande via amiko revelas sua pensajo, vi ne timez la “no”, 
che via propra mento, nek retenez la “yes”. 

E kande lu taceskas, via kordio ne cesas audar olta di lu. 

Nam, che amikeso, mem sen paroli, omna pensaji, omna 
deziri ed omna esperi naskas e kunpartigesas kun juego e sen 
ostenti. 

Kande vi foriros de via amiko, vi ne sentez aflikteso; to, quo 
maxim multe amesas di lu, forsan divenos plu klara dum lua 
absenteso, same kam l'amo al monto es, del planajo, plu klara 
por la montano. 

E, che amikeso, vi ne permisez interesto, ecepte olta 
signifikanta profundigar en la spirito. 

Nam l'amo, qua serchas nulo plusa kam la revelo di sua 
propra misterio, ne esas amo, sed reto cintilifanta, qua peskas 
nur ne-utila persono. 


E vi rezervez lo maxim bona de vi por amiko. 

Se lu mustas experiencar la fluxo di via mareo, vi lasez ke 
lu experiencez anke olua refluxo. 

Vi ne querez amiko nur por pasigar la tempo kun lu. 

Vi querez lu, kande vi disponas tempo por vivar. 

Nam lua tempo esas por plenigar via bezoni, ma ne via 
frivoleso. 

Ed existez, che la dolceso dil amikeso, subridi ed 
interkomuniko di plezuri. 

Nam, che la roso dil mikraji, la kordio renkontras la fresheso 
di sua matinaro. 

PRI KONVERSADO 


E humanisto dicis: Parlez a ni pri Konversado! 

E lu respondis: 

Vi parlas kande vi cesas permanar quiete kun via pensi. 

E kande vi ne povas habitar por plusa tempo la solitareso di 
via kordio, vi habitas via labii, e lore la sono es amuzo e ludo. 

E che multa de via babiladi, la penso restas preske mortinta. 

Nam la penso es ucelo ne-gravitanta qua, en kajo de paroli, 
povas desfaldar sua ali, ma ne flugar. 


x k ok 


Esas uli inter vi, qui serchas homi tedanta, pro la timo sentar 
su sole. 

La silenco dil soleso revelas, avan lia okuli, lia propra 
nudeso, e lore li intencas fugar. 

Ed esas uli altra, qui reflektas sen konoco e sen premedito; 
li dicas verajo, quan li ipsa ne sucesas intelektar. 

Ed existas uli plusa qui, posedante verajo en sua internajo, 
ne expresas olta per paroli. 

Che l' sino d’ici permanas la spirito en silenco ritmoza. 


xok k 


Kande vi renkontros via amiko, che l” voyeto o che l” placo, 
lasez ke la spirito agitez via labii e direktez via lango. 

Permisez ke l” voco de via voco parlez al orelo di lua orelo. 

Tale, lua anmo gardos e konservos la verajo de via kordio, 
same kam on gardas e konservas la saporo dil vino jeneroza, 
mem kande olua koloro obliviesabas e la kupo ne plus existas. 

PRI TEMPO 


Ed astronomo dicis: Maestro, quon tu dicas a ni pri Tempo? 

E lu respondis: 

Vi deziras mezurar la tempo, ne-mezurebla ed infinita. 

Vi volas adjustigar via konduto e same direktar la marchado 
di via spirito, konforme a kloki e sezoni. 

Vi deziras transformar la tempo a rivero, e sideskar an olua 
rivi por admirar olua fluado. 


Tamen, lo infinita, quo existas en vi, prisavas lo infinita dil 
vivo. 

E anke savas, ke l” hiera tempo esas nulo plusa kam la 
memorajo dil hodia tempo, e ke 1° morga tempo esas la revo dil 
prezento. 

E ke to, quo kantas e kontemplas che vi, vivas ankor en la 
limiti di ta unesma instanto, qua dispersis l’astraro dil cielo. 

Qua?’ inter vi ne sentas ke lua amo-kapableso es senlimita? 

E tamen, qua” ne sentas tal sama amo, quankam senlimita, 
kontenata en la centro di sua spirito ed agitata nek de amoza 
pensajo ad altra, nek de amoza prodaji ad altra? 

Ka tempo ne es, quale amo, ne-partigebla e ne-mezurebla? 


xok k 


Ma se che via penso jacas la impero mezurar tempo per 
sezoni, vi lasez ke, adminime, singla sezono tegez le cetera. 

E vi permisez, ke lo prezenta embracez lo pasinta per la 
memorajo e lo futura kun impetuo. 

PRI LO BONA E LO MALA 


Ed un del oldi dicis: Parlez a ni pri lo Bona e lo Mala! 

E lu respondis: 

Me povas parlar a vi pri lo bona, quo jacas en vi, ma ne pri 
lo mala. 

E quo” esas lo mala, se ne lo bona martirigita da sua hungro 
e dursto? 

Verajo es, ke kande to, quon ol subisas, es dursto, ol drinkas 
mem ek l'aquo stagnanta. 


Vi bonesas kande vi unesas kun vi ipsa. 

Tamen, kande vi ne unesas kun vi ipsa, vi ne malesas. 

Nam domo partigita ne esas kaverno di maligna homi, sed 
nur domo partigita. 

E navo sen guvernilo povas driftar meze dil rifaro sen sinkar. 

Vi bonesas kande vi esforcas por donar de vi ipsa. 

Tamen, vi ne malesas kande vi serchas ganaji por vi ipsa. 

Nam kande vi esforcas por serchar ula ganajo, vi esas nulo 
altra kam radiko, qua forte su fixigas en la subsulo por extraktar 
la substanco de lua sino. 

Certe, frukto ne darfas dicar a radiko: “Esez quala me, 
matura e plena, ed omna-tempe donanta de tua abunduro.” 

Nam donar esas bezono por la frukto, same kam recevar esas 
bezono por la radiko. 


Vi bonesas kande vi plene prikoncias via diskurso. 

Tamen, vi ne malesas kande vi esas quaze dorminta e via 
lango stoteras sen irga skopo. 
E mem vana diskurso povas plufortigar lango debila. 


x k x 


Vi bonesas kande vi marchas vers via skopo per pazi ferma 
e sekura. 

Tamen, vi ne malesas kande vi marchas ad ol klaudikante. 

E mem ti, qui klaudikas, nule retromarchas. 

Ma vi, ti qui fortesas ed ajilesas, voluntez esforcar ne 
klaudikar koram la kriplo, por tale ne obskurigar lua boneso. 


x k ok 


Vi povas benignesar multa-maniere, e ne malignesar, kande 
vi ne benignesas. 

Vi esas nur ociera ed indolenta. 

Regretinde, cervi ne povas instruktar tortugi pri ajileso. 


x k x 


Che via dezirego por ego supera jacas via boneso: e tal 
dezirego jacas en vi omna. 

Ma, che uli, tal dezirego es torento, qua fluas vers la maro, 
transportante sekretaji del montoza rampi e kansoni del boski. 

Kontre ke, che altri, olta es tranquila rivereto, qua exkursas 
en anguli ed anguleti, e konsumesas ante atingar la skopo. 

Tamen, vi ne permisez ke ta, qua deziregas, dicez a ta, qua 
nur deziretas: “Pro quo tu esas lenta e vacilanta?” 

Nam ta, qua advere benignesas, nule questionas ta, qua 
nudesas: 

“Ube es tua vesto?”; e lu anke ne questionas ta, qua indijas 
domo: “Quon divenis tua hemo?” 

PRI PREGADO 


Lore, sacerdotino dicis: Parlez a ni pri Pregado! 

E lu respondis: 

Vi pregas lor via desfortunaji e lor via bezoni; ma vi devas 
anke pregar lor la kontentigeso di via joyo, e lor via dii di 
abundeso. 


Quo” es pregado, se ne l’expanso di via spirito en letero 
vivanta? 

E se vin konsolacas varsar en la spaco via obskureso, vin 
delektez anke difuzar en olta l'auroro di via kordio. 

E se vi povas plorar nur kande via anmo vin incitas a pregar, 
ol anke vin incitos, un-foye e plusa-foye, quankam ploranta, til 
ke vi sucesos ridar. 

La pregado vin elevas por ke vi renkontrez, cha la spaco, ti 
qui esas preganta sam-instante, quin, exter la pregado, vi povus 
nul-tempe renkontrar. 

Konseque, intencez ke via vizito en ta templo ne-videbla 
esez por nulo plusa kam por l’extazo e la jentila komuniono. 

Nam se vi eniras la templo kun la nura skopo demandar, vi 
ne recevos. 

E se vi eniras ol por vexar vi ipsa, nulu helpos vi staceskar. 

E se vi eniras ol por pregar por la bonajo di altra homi, vi ne 
askoltesos. 

Suficas ke vi enirez la templo ne-videbla. 

Me ne povas docar a vi quale pregar per paroli. 

Deo ne askoltas via paroli, ecepte kande esas Lu ipsa Ta, 
Qua dicas oli per via labii. 

E me ne povas docar a vi la pregado del maro, del foresto e 
del monto. 

Ma vi, ti qui naskabas che l” monti e che l” mari, vi povas 
trovar olia pregado en via kordio. 

E se vi askoltas en la quieteso dil nokto, vi audos oli 
modulacante olia silenco. 

“Patro nia, Tu Qua esas nia ento alizita: la volo, qua jacas en 
ni, esez nia propra volo. 

Tua deziro en ni esez anke nia propra deziro. 

Tua dezirego en ni esez to, quo transformez nia nokti, qui 
esas Tua, a jorni, qui anke Tua esas. 

Ni darfas demandar nulo de Tu, nam Tu prisavas nia bezoni, 
mem ante ke oli genitesas che ni. 

Tu esas nia bezono, e kande Tu donas a ni pluso de Tu ipsa, 
Tu tote Tun donas a ni.” 

PRI PLEZURO 


Lore, ermito, qua singla-yare esis vizitanta l'urbo, pasis 
adavane e dicis: Parlez a ni pri Plezuro! 

E lu respondis: 

Plezuro es kansono di libereso. 

Ma ne libereso. 

Ol es la florifo di via deziri, ma ne lia frukto. 

Ol es abismo advokante sua alteso. 

Ma ol es nek l’abismo nek l’alteso. 

Ol es l’enkarcerigito aquiranta ali. 

Sen embracar per oli la spaco. 

Aye, Plezuro es advere kansono di libereso! 

E me emoceskus, se vi kantus ol tot-kordie. 

Tamen, me ne volus ke via kordio misirus dum kantar. 


x k ok 


Uli de via yuna homi serchas Plezuro qualse to esus omno, 
e li judikesas e kritikesas. 

Me ne lin judikus nek reprimandus. Me preferas ke li 
serchez ol. 

Nam li deskovros Plezuro, ma ne nur Plezuro. 

Ol havas sep fratini, e la maxim humila de li es plu bela kam 
Plezuro ipsa. 

Ka vi audabas parlar pri ta homo qua, exkavante 1º sulo por 
serchar radiki, trovis trezoro? 

Ed uli de via olda homi rimemoras plezuri qualse olci esabus 
kulpi en qui li falis dum ebriesar. 

Ma la chagreno es l’obskuresko dil inteligenteso e ne lua 
puniso. 

Li mustus rimemorar sua plezuri kun gratitudo, qualse olci 
esabus rekoltajo di somero. 

Tamen, se tal chagreno lin konsolacas, lasez li, nam ibe li 
trovas sua plezuro. 

Ed existas inter vi ti, qui esas nek yuna por serchar, nek olda 
por rimemorar. 

E quoniam li timas serchar e rimemorar, li eskapas de omna 
plezuri, timante desprizar la spirito od ofensar ol. 

Ma mem che lia privaceso jacas lia plezuro. 

E tale, anke li trovas sua trezoro, quankam li exkavas per 
manui tremanta por serchar radiki. 

Ma, vi dicez a me: qua” povas ofensar la spirito? 

Ka naktigalo povas ofensar la noktal silenco? Ka lampiro 
l’astraro? 

Ka via flamo o via fumuro povas esar kargajo por la vento? 

Ka vi konsideras la spirito kom aquo stagnanta, quan vi 
povas sordidigar per agitar ol? 


Multa-foye, kande vi renuncas ulo plezuroza, vi fakte 
akumulas la deziro che l” celeyi di via spirito. 

Kad ulu savas ka to, quon ni represabas hodie, ne kreskos 
morge? 

Mem via korpo prikoncias sua heredajo e legitima bezoni, 
ed ol ne volas trompesar. 

E via korpo es la harpo di via anmo. 

E de vi dependas, ke olta pleez por vi milda muziki o soni 
konfuziganta. 


E nun, vi questionez via kordio: 

“Quale” on povas dicernar to, quo esas bona che plezuro, de 
to, quo ne esas tala?” 

Irez en via agri ed en via gardeni, e vi lernos ke 1” plezuro 
dil abelo konsistas en libacionar la mielo del floro. 

E sama-maniere, la plezuro dil floro konsistas en ofrar ta 
mielo al abelo. 

Nam, por abelo, floro es vivo-fonto. 

E por floro, abelo es amor-mesajo. 

E por li amba, abelo e floro, donar e recevar plezuro es 
bezono ed extazo. 


Populo di Orfalis! Pri plezuri, vi agez quale flori ed abeli. 

PRI BELESO 


E poeto dicis: Parlez a ni pri Beleso! 

E lu respondis: 

Ube” vi serchos la beleso, e quale” vi trovos ol, ecepte se ol 
es via voyo e via guidilo? 

E quale” vi parlos pri ol, ecepte se ol ipsa prontigas via 
diskurso? 


Ta qua insultesis e ta qua ofensesis dicas: “La beleso es 
bonvolanta e jentila. 

Same kam yuna matro, pudoroza pri sua propra glorio, ol 
marchas inter vi.” 

E le pasionoza dicas: “No, la beleso es ulo konsistanta en 
forteso e teroro. 

Quale tempesto, ol sukusas la tero sub nia pedi e la cielo 
super nia kapo.” 


La fatigito e l’enoyigito dicas: “La beleso susuras dolcege; 
ol parlas en nia spirito. 

Olua voco atingas nia silenci, quale lumo extingesanta, qua 
tremas pro pavoro al obskureso.” 

Tamen, la desquietigito dicas: “Ni audabas ol kriar meze dil 
montaro. 

E kun olua kriado arivis sono de galopi, agitado de ali e 
bramado de leoni.” 

Dumnokte, la gardanti dil urbo dicas: “Beleso jorneskos kun 
l'auroro del Oriento.” 

E jorno-meze, laboranti e voyajanti dicas: “Ni vidabas ol 
inklinar adsur la tero del fenestri dil krepusklo." 

Dumvintre, ti qui balayas la nivuro dicas: “Ol arivos kun la 
printempo, saltante sur la kolinaro.” 

Dumsomere, la falcheri dicas: “Ni vidabas ol dansar kun 
l’autunal foliaro, ed an olua hari ni vidis fluktuar nivuro-floki.” 

Yen to omna, quon vi dicabas pri beleso. 

Ma vi advere parlabas ne pri ol, sed pri deziri ne-realigita. 

E beleso ne es bezono, sed extazo. 

Ol es nek boko durstanta, nek vakua manuo suplikanta. 

Ol es, plu bone, kordio inflamita ed anmo ravisita. 


x k k 


Ol es nek l’imajo, quan vi volus vidar, nek la kansono, quan 
vi dezirus audar. 

Ol es, plu bone, imajo videbla, mem se vi klozas l'okuli, e 
kansono, quan vi audas, mem se vi stopas via oreli. 

Ol es nek la liquida nutrivo, qua jacas interne dil rugizita 
kortico, nek alo qua adheras ad unglo. 

Ol es, plu bone, gardeno sempre florifanta, e trupo de anjeli, 
qui “nevre cesas flugar. 


Populo di Orfalis! Beleso es vivo, kande l” vivo desvelizas 
sua vizajo senmakula. 
Ma vi esas la vivo e la velo. 

Beleso es l’eterneso regardanta su ipsa sur spegulo. 
Ma vi esas l’eterneso e la spegulo. 

PRI RELIGIO 


Ed olda sacerdotulo dicis: Parlez a ni pri Religio! 

E lu dicis: 

Ka me parlabas a vi pri ulo altra? 

Ka ne esas religio omna ago ed omna medito? 

E quo esas to, quo esas nek ago nek medito, sed miraklo e 
surprizo, sempre emananta del anmo, mem se l” manui cizelagas 
la petro o prontigas la texo-mashino? 

Kad ulu povas separar sua fido de sua agi, o sua kredajo de 
sua labori? 

Qua” audacas extensar sua hori avan su ipsa, dicante: “Ico 
por Deo ed ico por me. Ico por mea anmo, ed ico altra por mea 
korpo?” 

Omna via hori esas ali, qui trairas la spaco de ento ad altra 
ento. 

Ta, qua uzas sua etikaleso kom sua maxim bona vesto, agus 
plu saje per aparar nuda. 

Vento e suno ne krevisus lua pelo. 

E ta, qua definas sua konduto per filozofiaji, agas qualse lu 
enkajigus sua kantema ucelo. 


La maxim libera del kanti ne produktesas interne di kaji, nek 
inter greti. 

E ta, por qua l’adorado esas fenestro apertesanta, ma anke 
klozesanta, ne ja vizitabas la habiteyo di sua anmo, kuya fenestri 
apertesas admaxime. 

Via vivo singla-dia es via templo e via religio. 

Sempre, kande vi eniros ol, adportez integre to omna, quo es 
via. 

Adportez la plugilo e la forjilo, la ligna martelo e la liuto. 

To omna, quon vi kreabas pro bezono o por plezuro. 

Nam, en la revo, vi ne povas levar vi ipsa adsuper via sucesi, 
nek falar plu adinfre kam via ne-sucesi. 

Ed adportez kun vi omna homi. 

Nam, en l’adorado, vi ne povas flugar plu alte kam lia esperi, 
nek vexesar plu base kam lia desespero. 


x k x 


E se vi konocus Deo, vi havus nula enigmati por dechifrar. 

Esos preferinda, ke vi regardez cirkum vi, e vi Lun vidos 
ludar kun via kindi. 

E voluntez admirar la spaco: Vi Lun vidos marchar sur la 
nubi, extensar Lua brakii ye l” fulmino e decensar kun la pluvo. 

Vi vidos Lu subridar che 1º flori, e pose leveskar ed agiteskar 
Lua manui che l'arbori. 

PRI MORTO 


Lore, Almitra parlis: Quon tu dicas a ni pri Morto? 

E lu dicis: 

Vi volus konoceskar la sekretaĵo dil morto. 

Ma, quale” konoceskar ol, ecepte se vi serchas ol en la kordio 
dil vivo? 

La blanka otuso, kuya okuli blindesas dumjorne, ne povas 
deskovrar la misterio di la lumo. 

Se vi advere deziras konocar la spirito dil morto, apertez via 
kordio al korpo dil vivo. 

Nam vivo e morto esas unajo, same kam fluvio e maro esas 
unajo. 


En lo maxim profunda de via esperi e deziri jacas via tacanta 
konoco pri lo transmonda. 

E quale semini revanta sub la nivuro, via kordio prirevas la 
printempo. 

Vi fidez al revi, nam en oli celesas l’eniro al eterneso. 

Via pavoro al morto similesas olta dil pastoro koram la rejo, 
kande ica extensas la manuo por honorizar ita. 

Ka l” pastoro ne joyas, malgre sua tremado, konciante ke lu 
povos ostentar la marko rejal? 

E malgre sua joyo, eska lu ne plukoncias sua tremado? 


xok k 


Nam, quo’ es mortar, se ne livrar su nud al vento e fuzesar 
sub la suno? 

E quo” es ne respirar, se ne liberigar la respirado pri sua 
sencesa fluxi e refluxi, sucesar elevar su, expansar ed adkurar 
koram Deo sen entravili? 

Advere, vi kantos nur erste vi drinkos ek la fluvio dil silenco. 

E kande vi atingabos la somito dil monto, lore vi komencos 
klimar. 

E kande l” tero demandos via membri, lore vi sucesos ganar 
la vereso. 

LA DEPARTO 


E la sun-kusho esis arivinta. 

Ed Almitra, la sibilo, dicis: 

Ica dio ed ica loko benedikesez, same kam tua spirito, qua 
parlabas a ni. 

E lu respondis: 

Ka me esis ta qua parlis? Ka me ne esis anke audanto? 


x k x 


Pose, lu decensis de la skalo-gradi dil templo, e la tota 
populo sequis lu. E lu arivis en sua navo e haltis sur ol. 

Ed ankor-foye regardante l” populani, lu dicis laute: 

Populo di Orfalis! La vento men imperas adear vi. 

Quankam min rapide kam la vento, me mustas departar. 

Ni, vagadanti, qui sempre serchas maxim solitara voyo, 
komencas nula dio ibe, ube ni finabas l'antea dio; e nula 
jornesko renkontras ni ibe, ube l” sun-kusho adeis ni. 

Mem dum ke l’ tero esas dormanta, ni esas voyajanta. 

Ni esas la semini dil planto ferma pri lua skopo; ed esas lor 
nia matureso e lor la kontentigo di nia kordio, kande ni lansesas 
al aero, e ni dis-semesas. 


Esis poka mea tempo inter vi, e mem plu poka la paroli, quin 
me dicis a vi. 

Tamen, mea voco povus mortar en via oreli, e mea amo 
efacesar ek via memoruyo; lore, me retrovenos a vi. 

E kun kordio plurichigita, e labii plu komplezant a la spirito, 
me parlos a vi. 

Yes, me retrovenos kun la mareo. 

E quankam la morto povus celar me, e la maxim granda 
silenco envlopar me, me serchos itere via komprenemeso. 

E mea serchado ne esos ne-utila. 

Se ulo, de to quon me dicabas, esas vera, tal verajo revelos 
su ipsa per voco plu klara e per paroli plu adequat a via pensi. 

Populo di Orfalis! Me departos kun la vento, ma ne al nihilo. 

E se ica dio ne parkontentigos via bezoni e mea amo, vi 
permisez ad ol eser promiso por altra dio. 

La bezoni di homo chanjas, ma ne lua amo nek lua deziro, 
ke tal amo povez kontentigar li. 

Vi do saveskez, ke me retrovenos del maxim granda del 
silenci. 

La nebulo, qua en la jornesko disipesas lasante nura roso che 
l’agraro, su levos formacante nubo e falos diveninte pluvo. 

E me esabas quale l” nebulo. 

Dum la noktal quieteso, me marchabas sur via stradi, e mea 
spirito penetrabas via domi. 

E la pulsadi de via kordio esis en mea kordio, e me sentis an 
mea facio via eksufluro, e me konoceskis vi omna. 

Aye! Me saveskis pri via joyi e via chagreni, e via revi esis 
anke mea revi. 

Ed ofte, me esis inter vi quale laguno meze dil montaro. 

Me reflektis en vi la somiti e la rampi serpentatra, e anke la 
diskursiva trupi de via deziri e pensi. 

E til mea silenco arivis la ridado de via kindi, quale rivereti, 
e la deziregi de via yunaro, qualse li esus riveri. 

E de pos ke li atingis mea profundaĵo, rivereti e riveri ne 
cesabas kantar. 

Tamen, atingis me ulo plu dolca kam la ridado, e plu granda 
kam la dezirego. 

Yen: to quo esas senlimita che vi. 

La homo vasta, en qua vi omna esas nulo plusa kam celuli e 
nervi; ta en kuya kanto omna kansoni esas nulo plusa kam 
vibradi indijanta sono. 

Interne di ta homo grandioza, anke vi esas grandioza. 

Kande me lun kontemplis, me vin kontemplis ed amis. 

Nam, qua distin povas atingar l'amo, qui ne ja kontenesas 
en ta domeno senmezura? 

Qua vizioni, qua esperi e qua konjekti povas dominacar ita 
flugado? 

Quale giganta querko, parkovrita per flori di pomiero, es la 
homo grandioza, qua habitas che vi. 

Lua vigoro vin ligas kun la tero, lua parfumo vin elevas vers 
la spaco, ed en lua senfineso vi esas ne-mortiva. 


x k ok 


On dicabas a vi ke, quankam vi similesas kateno, vi esas tam 
febla kam la maxim frajila de olua mashi. 

To esas nura mi-verajo, nam, same, vi esas tam forta kam la 
maxim forta de olua mashi. 

Mezurar vi pri via maxim mikra ago, es quale evaluar la 
potenteso dil maro pri la frajileso di lua spumo. 

Judikar vi pri via falii es quale kulpar la sezoni pri lia ne- 
konstanteso. 


Aye! Vi esas quale maro. 

E quankam la navi strandanta vartas la mareo an via rivi, 
tamen, same kam matro, vi ne povas acelerar via marei. 

Vi esas, anke, quale sezoni. 

E quankam dumvintre vi negas via printempo, ol repozas en 
via internajo, subridas en sua dormetigo e ne ofensesas. 

Vi esez certa, ke me ne dicas a vi to omna, por ke vi povez 
dicar l'una a l’altra: “Lu laudabas ni tro multe. Lu egardabas nur 
lo bona che ni.” 

Me parlas a vi nur per paroli, quin vi ipsa pense konocas. 

E quo” es la konoco, dicita per paroli, se ne l'ombro del 
konoco senparola? 

Via pensi e mea paroli esas ondegi de siglita memoruyo, qua 
gardas memoraji de nia tempi olima. 

E de antiqua dii, kande l” tero ne ja esis koncianta pri ni, nek 
pri su ipsa. 

E de ta nokti, en qui la nokto esis ankor sukusata dal kaoso. 

Saja homi venabas a vi por donar a vi de lia sajeso. Me venis 
por prenar de via sajeso. 

E yen ke me trovabas ulo, quo es plu granda kam la sajeso. 

E ta ulo es la flamo di via spirito, qua sempre restas 
akumulanta pluso de su ipsa. 

Dum ke vi, forigita de lua expansiveso, deploras di via dii la 
sterileso. 

La vivo serchas la vivo che l” korpi, qui timas la tombo. 


ES 


Hike esas nula tombi. 

Ica monti ed ica planaji esas bersilo ed esas ponto. 

Omna-tempe, kande vi trairos l'agro, ube vi enterigis via 
ancestri, regardez atencoze tala loki, e vi videskos vi ipsa e via 
kindi dansar manu-interprenante. 

Advere, vi ofte kreas gayeso sen konciar prie. 


x k ok 


Esis altra homi arivinta che vi, ed a ta homi, po promisaji 
orizita, quin li facis a via fido, vi donis richeso, povo e glorio. 

Me donabas a vi ulo min grava kam promisajo e, tamen, vi 
demonstrabas a me plu multa jenerozeso. 

Vi kontentigabas mea maxim granda deziro dop la vivo. 

Me certigas da vi, ke existas nul donacajo plu grandioza kam 
olta, qua transformas la skopi di homo ad ardoranta labii, e la 
tota vivo a fonto. 

E precize ibe trovesas mea honoro e mea rekompenso. 

Nam, kande me arivas an la fonto por drinkar, me sempre 
renkontras la vivo-limfo ipse-durstanta. 

Ed ol drinkas me, dum ke me drinkas de ol. 


xok k 


Uli de vi judikabas me kom superba e desafabla, pro ke, 
segun li, me ne aceptas donacaji. 

Me certe esas tro superba por aceptar salarii, ma ne por 
aceptar donacaji. 

E quankam me esis manjanta frukti forestal meze dil kolini, 
dum ke vi esis deziranta, ke me sideskez an via tablo... 

E me esis dormanta an la portalo dil templo, dum ke vi 
volunte gastigabus me... 

Ka ne esis via afabla zelo pri mea jorni e pri mea nokti to, 
quo dolcigis la nutrivo a mea palato, ed aureolizis mea sonji per 
vizioni? 

Yen pro quo me benedikas vi plu multe. 

Esas multo to, quon vi donas, mem sen konciar to, quon Vi 
donis. 

La bonvolo, qua regardas su ipsa sur spegulo, petreskas. 

E bon ago, qua vokas su ipsa per nomi tenera, divenas 
l’origino di malediko. 


Uli de vi qualifikabas me kom superba ed ebriigita da mea 
propra solitareso. 

E vi dicis: “Lu kunsidas kun arbori dil foresto e ne kun homi. 

Lu sideskas, sola, sur la somito dil kolini, e regardas ad-infre 
nia urbo.” 

Veresas, ke me klimis kolini e marchis en fora loki. 

Quale” me povas kontemplir vi, se ne de grand altajo o de 
tre distanta loko? 

Quale” on povas atingar proximajo, se ne de lontanajo? 


x k ok 


Altra homi advokis me, ne per paroli, e li dicabas: 

“Stranjero, stranjero amanta la monti ne-acesebla: pro quo 
tu habitas la somiti sur olqui l’aglo konstruktas sua nesto? 

Pro quo tu serchas lo ne-atingebla? 

Qua tempestin tu kaptas per tua reto? 

E qua ucelin vaporoza tu chasas en la cielo? 

Tu venez adhike ed unionez tu kun ni. 

Tu decensez e kalmigez tua hungro per nia pano, e tua dursto 
per nia vino.” 

En la solitareso di sua anmo, li dicis to omna; ma lia soleso 
esis plu profunda kam to, quon li imaginabis; yen pro quo me 
serchis nur la sekretajo di via gayeso e di via chagreno. 

E me chasis nur lo maxim bona che vi, to quo certe iras vers 
la cielo. 

Tamen, la chasanto esis anke la chasato. Nam granda 
nombro de mea flechi eskapis de mea arko nur por serchar mea 
propra pektoro. 

E ta, qua esis fluganta, mustis reptar. 

Pro ke, kande mea ali desfaldesis koram la suno, olia ombro 
sur la tero esis tortugo. 

E me, la kredanto, esis anke la deskredanto. 

Pro ke, ofte, me pozis la fingro en mea propra ulcero, por 
obtener plu granda fido a vi ed a via maxim granda konoco. 


x k ok 


E per tal fido e tal konoco, me dicas a vi: 

Vi ne enkarcerigesas en via korpo, nek exilesas en habiteyi 
od agri. 

Nam to, quo esas via, habitas sur la monti e vagadas kun la 
vento. 

To ne esas ulo, quo reptas vers la suno serchante varmeso, 
od exkavante trui en l’obskureso por serchar loko sekura. 

Sed ulo libera: spirito qua tegas la tero e movas en l’etero. 


x k k 


Se mea paroli esas ne-preciza, vi ne probez klarigar oli. 

Ne-preciza e nebuloza es la komenco di omna kozi, ma ne 
lia fino. 

E me joyus se vi memorus me kom komenco. 

La vivo e to omna, quo vivas en ol, konceptesas che l” 
nebulo, e ne che l” kristalo. 
E qua” savas ka l” kristalo ne esas nebulo deskreskanta? 


x k x 


Me prizus se, kande vi memoros me, icon vi memoros: 

To, quo semblas esar plu febla e konfuza che vi, esas lo 
maxim forta e lo maxim definita. 

Ka ne esis via sufluro to, quo erektis e hardigis la strukturo 
di via ostaro? 

Ka ne esas revo, quan nulu de vi memoras revir, to quo 
konstruktis via urbo ed aranjis omno existanta en ol? 

E se vi povus vidar la ventegi de tal sufluro ed audar la 
susuro dil revo, vi cesus vidar omno plusa e vi audus nul altra 
sono. 


Tamen, vi ne vidas nek audas, e to bonesas. 

La velo, qua nebulizas via okuli, esos lacerata dal manui qui 
texis ol. 

E l’argilo, qua stopas via oreli, esos triturata dal fingri qui 
petrisis ol. 

E vi vidos. 

E vi audos. 

Do, vi ne plus deplorez ita blindeso, nek prilamentez ita 
surdeso. 

Nam, ita-die, on revelos a vi l’okulta skopi existanta en 
omna kozi. 

E vi benedikos same l’obskureso kam la lumo. 

Pose, lu cirkum-regardis, e lu vidis la pilotisto di lua navo 
stacar apud la guvernilo, ilqua esis kontemplanta lore la seglaro 
desfaldita, lore la horizonto. 

E lu dicis: 

Pacienta, troe pacienta es la kapitano di mea navo. 

La vento suflas e la seglaro nervoze agitesas; e la pilotisto 
demandas rumbo. 

Mea kapitano, serenamente, vartas ed expektas mea taco. 

Ed anke ica maristi, qui audabas la koro dil granda maro, 
askoltabas me paciente. 

Nun, li ne plus vartos. 

Me prontesas. 

La rivereto arivis an la maro, ed ankor-foye la granda matro 
aceptas la filio apud elua sino. 


Adeo, populo di Orfalis! 

Ica dio finabas. 

Ol klozeskas cirkum ni omna, same kam la nenufaro cirkum 
sua propra matino. 

Ni konservos to omna, quon on grantabas a ni. 

E se to ne parkontentigos ni, ni mustos itere kunvenar ed 
ensemble extensar nia manui al donacanto. 

Vi ne obliviez, ke me retrovenos a vi. 

Nura instanto, e mea deziregi rijuntos polvo ed spumo por 
altra korpo. 

Instanto, nura instanto por repozar che l'aero, ed altra 
muliero men konceptos. 

Me adeas vi, e me forlasas la yuneso, quan me travivis kun 
vi! 

Esis apen hiere, kande ni interrenkontris dum sonjar. 

Vi amuzabas per via kanti mea solitareso, dum ke me, per 
via deziregi, erektabas turmo en la cielo. 

Ma nun nia sonjo pasabas e desaparabas; e proximeskas 
l'auroro. 

La jorno-mezo jacas super ni; nia matinesko esas ja plena 
jorno. 

Ni mustas departar. 

Se che l” krepusklo dil memorajo ni interrenkontros plusa- 
foye, ni konversos itere, e lore vi kantos a me plu profunda 
kansono. 

E se nia manui interrenkontros ankor-foye en plusa sonjo, ni 
konstruktos plusa turmo en la cielo. 


kok 


Pose, lu facis signalo al maristi, e li ne-mediate desankragis, 
tale liberigante l’ navo, e li omna komencis navigar vers Oriento. 


x k k 


E klamado, quaze de un unika kordio, elevesis del populo 
vers la cielo e plulongeskis super l’aqui kom imensa klamado. 

Nur Almitra restis tacanta, dum regardar la navo departar, til 
ke ol esis desaparinta meze dil nebulo. 

E kande l’ tota populo disiris, el restis sole sur la kayo, ed el 
rimemoris en sua kordio la yena frazo: 

“Instanto, nura instanto por repozar che l'aero, ed altra 
muliero men konceptos.” 


FINO 

GLOSARIO 


(kompilita dal autoro ipsa) 


adear, adeo: adiar, adio (Deo > adeo). 
devlopar: developar (vorto-kompresuro). 
difikulta: desfacila. 

dubtar: dubitar (vorto-kompresuro). 
envlopar: envelopar (vorto-kompresuro). 
-er: dezinenco di volitiva infinitivo. 


eska: ka (ol sempre enduktas direta questiono). 


ILA PROFETO: LA PROFETULO. 
ilcua: ilua (di ilca). 

it: ita (avan vorto komencanta per “a”). 
kindo: infanto o puero (til 14 o 15 yari). 
krepusklo: krepuskulo (vorto-kompresuro). 
kuya: di qua, di qui, di quo (la). 

lontana: fora. 

-mente: -e (por formacar manieral adverbi). 
nevre: nula-tempe. 

parlar: parolar (vorto-kompresuro). 
qualse: quale se (vorto-kompresuro). 


quoniam: konsiderante ke, donite ke, egarde ke. 


sed: ma (dop propoziciono neganta). 
subridar: ridetar. 

Unesma libra Ido-edituro, revizita, dil famoza verko, 
tradukita a plu kam 100 lingui, dal Libanana-Usana 
poeto, novelisto, esayisto e piktisto Khalil Gibran 
(1883-1931), por celebrar la 20 Ido-yari dil tradukinto, 
la konocata Valenciana Ido-skriptero e voyajero 
Partaka. Verko unesme publikigita sendajope en la 
forumo posta Mundi (Yahoo), de pos la komenco di 
2006, min kam tri yari pos ke Partaka arivis en Idia 
(2003), e ripublikigita numerope en la jurnalo Posta 
Mundi de pos la komenco di 2011. 


La infra imaji montras la portreto dil autoro e la kovrilo dil 
unesma originala edituro, Angla-lingua (1923). 

